KOMISSION KERTOMUS EUROOPAN PARLAMENTILLE JA NEUVOSTOLLE

VÄLIKERTOMUS yhteistyö- ja seurantamekanismin puitteissa saavutetusta edistyksestä Bulgariassa

1. Johdanto

Tässä välikertomuksessa luodaan päivitetty katsaus merkittäviin edistysaskeliin, joita Bulgariassa on kuuden viime kuukauden aikana otettu yhteistyö- ja seurantamekanismin[1] puitteissa. Kertomuksessa keskitytään toimenpiteisiin, jotka on saatu tai saadaan piakkoin päätökseen. Lisäksi siinä hahmotellaan jäljellä olevia toimenpiteitä.

Komission 20. heinäkuuta 2011 antamassa edellisessä edistymiskertomuksessa esitetyt suositukset muodostavat vertailukohdan, kun arvioidaan edistymistä suhteessa tiettyihin arviointiperusteisiin ja yksilöidään jäljellä olevia haasteita. Komissio aikoo kesällä 2012 arvioida kattavasti Bulgarian edistymistä yhteistyö- ja seurantamekanismin puitteissa sen EU:hun liittymisestä saakka.

2. Oikeuslaitoksen uudistaminen sekä korruption ja järjestäytyneen rikollisuuden torjunta: tiivistelmä kehityksestä komission suositusten pohjalta

Seuraavassa kuvataan tärkeimmät toimet, jotka Bulgaria on toteuttanut komission edellisessä kertomuksessa antamien suositusten pohjalta. Järjestäytynyttä rikollisuutta koskevien asioiden uusi erityistuomioistuin ja uusi syyttäjävirasto ovat aloittaneet toimintansa, rikoksella saatujen varojen tunnistamista ja takavarikointia valvova komitea on saavuttanut merkittäviä tuloksia, ja vasta perustettu eturistiriitojen havaitsemisesta ja seuraamusten asettamisesta vastaava toimikunta on tehnyt ensimmäiset päätöksensä. Lisäksi Bulgaria on käynnistänyt toimenpiteitä, joilla parannetaan oikeuskäytäntöä ja syyttäjälaitoksen organisaatiota sekä tehostetaan tuomareiden, poliisin ja muiden hallintoviranomaisten yhteistyötä. Se on myös ilmoittanut uusista toimista, joilla on lähikuukausina tarkoitus jatkaa oikeuslaitoksen uudistamista.

Bulgarian viime kuukausien kehitys tarkoittaa, että maan on ponnisteltava lujemmin pannakseen komission suositukset täytäntöön useilla aloilla. Parlamentti käsittelee parhaillaan varojen takavarikointia koskevaa lakia, josta olisi saatava mahdollisimman kattava. Lisäksi lain tueksi tarvitaan vahvoja instituutioita, jotta sen avulla voidaan tehokkaasti ehkäistä järjestäytynyttä rikollisuutta ja korkean tason korruptiota. Toistaiseksi järjestäytynyttä rikollisuutta ja korruptiota koskevissa merkittävissä tapauksissa esiintyviä oikeus- ja tutkintakäytäntöjen puutteita ei ole analysoitu kattavasti. Uudistetun oikeuslaitosta koskevan lain täytäntöönpano ei ole vielä tuottanut toivottuja tuloksia. Lain tarkoituksena on ottaa käyttöön avoimet ja objektiiviset menettelyt oikeuslaitoksen nimityksiin, ylenemisjärjestelyihin ja arviointeihin sekä painottaa oikeuslaitoksen riippumattomuutta. Ylimmän tuomarineuvoston nimityskäytänteitä on uudistettava, jotta voidaan lisätä tuomarineuvoston avoimuutta ja koskemattomuutta. Samalla voidaan merkittävästi edistää oikeusjärjestelmän perusteellista uudistamista. Korkean tason korruptioon, petoksiin ja järjestäytyneeseen rikollisuuteen liittyvissä tapauksissa tehdyt päätökset ja määrätyt seuraamukset eivät toistaiseksi osoita vakuuttavasti, että toimilla kyetään tehokkaasti ehkäisemään näitä rikoksia.

Sen vuoksi lähikuukausina tarvitaan tehokkaampia toimia, jotta kesällä 2012 laadittavassa komission kattavassa arviossa Bulgarian voidaan vakuuttavasti osoittaa edistyneen yhteistyö- ja seurantamekanismin puitteissa EU:hun liittymisensä jälkeen. Komissio aikoo jatkaa tukeaan Bulgarialle näissä pyrkimyksissä.

3. Tämänhetkinen tilanne

Oikeuslaitoksen uudistaminen

Komissio suositti edellisessä yhteistyö- ja seurantamekanismia koskevassa kertomuksessaan, että virkanimityksissä ja arvioinneissa noudatettaisiin avoimuuden, riippumattomuuden, luotettavuuden ja ammatillisten ansioiden periaatteita, jotta uuden oikeuslaitosta koskevan lain uudistustavoitteet voitaisiin toteuttaa. Lisäksi komissio kehotti Bulgariaa varmistamaan, että oikeuslaitoksen sisäisissä korruptio- ja väärinkäytöstapauksissa määrätään kurinpidollisia ja rikosoikeudellisia seuraamuksia, että kaikkiin tuomioistuinten päätöksiin olisi voitava tutustua sähköisesti ja että tuomioistuimissa olisi noudatettava tiukasti sattumanvaraisen asioiden jaon periaatetta.

Bulgaria on ryhtynyt komission edellisen kertomuksen jälkeen panemaan täytäntöön oikeuslaitoksesta annetun lain säännöksiä, jotka koskevat nimitysjärjestelmän, ylenemisjärjestelyjen ja arviointien uudistamista sekä tuomareiden peruskoulutuksen tehostamista. Lisäksi Bulgaria on ryhtynyt parantamaan tuomioistuinten työnjakoa. Tarkasteltavana olevalla ajanjaksolla on käynnistetty ensimmäiset uuteen järjestelmään perustuvat tuomareiden arvioinnit, ja useita ylimpiä tuomareita on nimitetty virkaan. On perustettu paikallisia eettisiä toimikuntia, joiden tehtävänä on antaa neuvoja tuomareiden riippumattomuuteen liittyvissä kysymyksissä nimitysten, ylenemisten ja arviointien yhteydessä. Tuomareiden työnjaon tehostamisesta on käynnistetty selvitys, ja lisäksi on laadittu säännöt, jotka koskevat oikeusalan kansallisen instituutin pääsykokeita.

Pätevien ja riippumattomien tuomareiden nimittäminen ja ylentäminen ovat olennainen osa oikeuslaitoksen uudistamista. Viime kesän jälkeen on esitetty epäilyjä useiden ylimmän tuomarineuvoston ja parlamentin tekemien ylimpien tuomareiden nimitysten puolueettomuudesta ja avoimuudesta sekä ehdokkaiden ansioiden ja riippumattomuuden arvioinnin perusteellisuudesta. Myös arviointijärjestelyjä on arvosteltu. Tulevissa arvioinneissa ja ylenemismenettelyissä olisi kyettävä selvästi erottelemaan henkilöt pätevyyden perusteella, ja riippumattomuuteen liittyvät kysymykset olisi otettava huomioon täysimääräisesti.

Tulokset oikeuslaitoksen sisällä esiintyvän korruption torjunnasta ovat ristiriitaiset. Ylimmän tuomarineuvoston eettinen lautakunta ja vasta perustetut paikalliset eettiset toimikunnat eivät vielä ole kyenneet asianmukaisesti valvomaan viimeaikaisten nimitysten ja arviointien riippumattomuutta. Vuonna 2011 tuomioistuin vapautti syytteistä kuusi tuomaria kuudessa korruptioon ja virka-aseman väärinkäyttöön liittyvässä tapauksessa. Tällä hetkellä 27 rikosoikeudenkäynnissä on syytettynä yhteensä 28 tuomaria. Ensimmäisessä tai toisessa oikeusasteessa on ratkaistu 13 tapausta, joista kymmenessä annettiin tuomio (näistä kuusi oli ehdollisia rangaistuksia).

Huolimatta eräistä hyvistä käytänteistä tuomioistuinten tuomioita ei edelleenkään julkaista järjestelmällisesti eikä julkaisunormeja ole yhtenäistetty. Bulgaria on ilmoittanut, että ylin tuomarineuvosto antaa suuntaviivat, joiden avulla pyritään poistamaan puutteet tuomioistuinten sattumanvaraisessa asioiden jaossa.

Komissio kehotti Bulgariaa toteuttamaan oikeusjärjestelmän hallinnon, vastuuvelvollisuuden ja tehokkuuden parantamiseksi lisätoimia, joilla uudistetaan perusteellisesti oikeusjärjestelmää, erityisesti laatimaan ja panemaan täytäntöön ehdotukset ylimmän tuomarineuvoston ja syyttäjälaitoksen uudistamiseksi.

Komission edellisen kertomuksen jälkeen valtakunnansyyttäjä on julkistanut aloitteita, joilla pyritään edistämään syyttäjälaitoksen erikoistumista. Aloitteista voidaan mainita organisaatiota koskevat toimet, menetelmäohjeet ja ohjelmistotyökalut. Suunnitteilla on laajentaa EU:n tuella vastuussa olevien erityisryhmien valtuuksia kattamaan valtion talousarvioon kohdistuvat rikokset, kuten veropetokset, ja perustaa yhteisiä tutkimusryhmiä, jotka keskittyvät korkean tason korruptiotapauksiin. Lisäksi valtakunnansyyttäjä on perustanut kriminologisen tutkimusyksikön ja päättänyt avata erityisten tutkintakeinojen rekisterin kaikille syyttäjävirastoille. Syyttäjälaitoksen, poliisin ja muiden hallintoviranomaisten yhteinen tietojärjestelmä on edelleen perustamatta. Parhaillaan valmistellaan uusia laajakantoisia ehdotuksia syyttäjälaitoksen uudistamiseksi. Ne on tarkoitus julkistaa vuoden 2012 alussa.

Ylimmän tuomarineuvoston uskottavuus on joutunut koetukselle viime kuukausina. Sen jälkeen kun kaksi ylimmän tuomarineuvoston jäsentä erosi vastalauseena tuomarineuvoston toiminnalle, eräät tuomioistuimet boikotoivat syyskuussa järjestettyjä vaaleja, joissa oli tarkoitus valita uudet jäsenet eronneiden tilalle. Sen johdosta julkisuudessa käynnistyi keskustelu siitä, miten tuomarineuvoston ammatillista pätevyyttä ja vastuullisuutta voitaisiin lisätä. Keskustelu ylimmän tuomarineuvoston jäsenten pätevyyden ja valintamenettelyjen uudistamisesta on saatava piakkoin muutettua käytännön toimiksi, jotta uudistukset voidaan toteuttaa ennen nykyisen tuomarineuvoston toimikauden päättymistä syksyllä 2012. Oikeusministeri on hiljattain käynnistänyt keskustelut tärkeimpien sidosryhmien kanssa. Keskustelujen pohjalta voidaan tehdä käytännön ehdotuksia. Sillä välin voidaan toteuttaa käytännön toimia, joilla parannetaan ylimmän tuomarineuvoston vastuullisuutta. Esimerkiksi tuomarineuvoston kokousten asialistat voidaan julkaista varhaisemmassa vaiheessa, komiteoiden kokoukset voidaan avata järjestelmällisesti yleisölle tai kansalaisyhteiskuntaa edustaville tarkkailijoille, ja tuomarineuvoston kokoukset voidaan esittää suorina lähetyksinä internetin kautta.

Jotta korkean tason järjestäytynyttä rikollisuutta ja korruptiota koskevia tapauksia voitaisiin käsitellä tehokkaammin, komissio kehotti Bulgariaa analysoimaan oikeuslaitoksen ja tutkinnasta vastaavien viranomaisten käytänteitä, laatimaan ja panemaan täytäntöön yksityiskohtaiset toimintasuunnitelmat sekä korjaamaan puutteet yhteistyössä kansainvälisten asiantuntijoiden ja kansalaisyhteiskunnan kanssa.

Komission edellisen kertomuksen jälkeen on toteutettu tai valmisteltu useita toimia, joiden avulla pyritään poistamaan komission mainitsemat ongelmat oikeuslaitoksen ja tutkintaviranomaisten käytänteissä. Toimiin kuuluvat muun muassa selvityksen laatiminen korkeimman kassaatiotuomioistuimen oikeuskäytänteiden puutteista, syyttäjäviraston toimet suuntaviivojen kehittämiseksi syytteistä vapauttamisen analysointia varten sekä poliisin ja hallintoviranomaisten yksikköjen väliset yhteistyösopimukset. Syyttäjiä ja poliisin tutkijoita varten on järjestetty useita koulutusohjelmia. Rikosprosessilakia on muutettu, jotta voidaan rajoittaa korkeimpaan kassaatiotuomioistuimeen tehtävien valitusten määrää. Lisäksi on perustettu yksikkö, jonka tehtävänä on havaita eriävät oikeuskäytännöt ja avustaa korkeinta kassaatiotuomioistuinta lainsäädännön tulkinnassa.

Näiden aloitteiden lisäksi olisi analysoitava kattavammin ja järjestelmällisemmin niitä ongelmia, joita on havaittu yleisen edun kannalta tärkeiden tapausten tutkinnassa, syyteharkinnassa ja oikeuskäsittelyssä. Toimenpiteitä voitaisiin tehostaa hyödyntämällä ulkoisia ja riippumattomia asiantuntijoita ja näiden käyttämiä parhaita käytänteitä. Samalla voitaisiin osoittaa objektiivisten indikaattorien avulla, että edistystä on tapahtunut.

Järjestäytyneen rikollisuuden torjunta

Jotta järjestäytyneen rikollisuuden torjuntaa voitaisiin tehostaa, komissio suositti Bulgarialle, että järjestäytynyttä rikollisuutta koskevien asioiden erityistuomioistuimelle ja syyttäjävirastolle olisi osoitettava riittävät resurssit ja niiden tehtävät olisi määritettävä asianmukaisesti. Lisäksi komissio suositti poliisia koskevan uudistuksen jatkamista.

Komission edellisen kertomuksen jälkeen on annettu tuomio merkittävässä järjestäytynyttä rikollisuutta koskevassa tapauksessa, jossa vastaajat oli vapautettu syytteistä ensimmäisen asteen tuomioistuimessa ja johon oli haettu muutosta ylemmässä oikeusasteessa. Asiaan odotetaan korkeimman kassaatiotuomioistuimen lopullista tuomiota. Samassa tapauksessa on herättänyt ihmetystä se, ettei todistajille ole tarjottu tehokasta suojelua. Useita merkittäviä vakavaa ja järjestäytynyttä rikollisuutta koskevia tapauksia käsitellään parhaillaan tuomioistuimissa. Marraskuussa ja joulukuussa 2011 annettiin ensimmäisen oikeusasteen tuomioistuimissa tuomiot kahdessa muussa järjestäytynyttä rikollisuutta koskevassa tapauksessa, joissa oli useita vastaajia. Muut merkittävät järjestäytynyttä rikollisuutta koskevat tapaukset eivät ole edistyneet tuomioistuimissa juuri lainkaan viime kuukausina. Tutkintakäytäntöjä, esimerkiksi tutkintatekniikoita ja todisteiden keräämistä, on parannettava edelleen. Tämä edellyttää poliisilta entistä ammattimaisempaa toimintaa ja lyhyempiä tutkinta-aikoja sekä lopullisten tuomioiden antamista.

Järjestäytynyttä rikollisuutta koskevien asioiden ensimmäisen asteen erityistuomioistuin ja muutoksenhakutuomioistuin sekä niihin liittyvät syyttäjävirastot aloittivat toimintansa tammikuun alussa vuonna 2012. Vaikka perustuslakituomioistuin on hiljattain antanut ennakkoratkaisun, joka koskee uusien tuomioistuinten toimivaltaa, niiden toimivalta on määriteltävä tarkemmin käsiteltävien tapausten yhteydessä, korkeimman kassaatiotuomioistuimen valvonnassa. Tämä voi vaikuttaa tuomioistuinten työnjakoon ja henkilöstömääriin. Järjestäytynyttä rikollisuutta koskevien asioiden erityissyyttäjäviraston tueksi on perustettu erityisyksikkö, joka käsittää 30 poliisia keskustasolla ja 20 tutkivaa poliisia ympäri maan. Näiden toimien vaikutusta vakavien rikostapausten käsittelyn nopeuttamiseen ei ole vielä arvioitu.

Vuonna 2010 käynnistettyä poliisin tutkintakäytänteiden uudistusta on jatkettu järjestämällä viime kuukausina lisäkoulutusta.[2] Bulgaria on ilmoittanut laativansa rikoksella saatujen varojen tunnistamista ja jäädyttämistä koskevat yhteiset menettelyohjeet poliisia, syyttäjälaitosta ja muita hallintoviranomaisia varten. Ammattikäytäntöjen parantamiseksi tarvitaan lisätoimia, jotta voidaan osoittaa, että uudistuksella on kyetty lisäämään korkeat ammatilliset normit täyttäviä syytetoimia sekä lopullisia tuomioita järjestäytynyttä rikollisuutta koskevissa tapauksissa.

Vaikka poliisit ovat saaneet lahjoituksia pelkästään viranomaisilta ja valtionyhtiöiltä ja lahjoitukset kirjataan nykyään julkiseen rekisteriin, lahjoituskäytäntö herättää edelleen vastuullisuuteen ja rahoituksen avoimuuteen liittyviä epäilyksiä ja erityisesti aiheuttaa riskin julkisia hankintoja koskevien sääntöjen kiertämisestä.

Jotta voitaisiin tukea järjestäytyneen rikollisuuden ja korruption torjuntaa, komissio suositti, että Bulgaria antaisi tiukempaa lainsäädäntöä varojen takavarikoinnista ja parantaisi rikoksella hankittujen varojen takavarikointiin sovellettavia käytänteitä ja takavarikoinnin tuloksia.

Rikoksella saatujen varojen tunnistamisesta ja takavarikoinnista vastaava komitea (CEPACA) sai vuonna 2011 aikaan lopulliset tuomiot, joissa vahvistettiin yhteensä lähes 5 miljoonan euron arvoinen varojen takavarikointi. Määrä on huomattavasti suurempi kuin aiempina vuosina. Komiteassa on toteutettu organisaatiouudistus sen jälkeen, kun uusi johtaja nimitettiin keväällä 2011. Syyttäjälaitoksen kanssa on tehty eräissä tapauksissa läheistä yhteistyötä, josta ei kuitenkaan vielä ole muodostunut säännöllistä käytäntöä. Ehdotus varojen takavarikointia koskevaksi laiksi toimitettiin parlamentille tammikuussa. Lakiehdotuksessa esitetään järjestelyä, jonka mukaan varojen takavarikoinnista voidaan päättää myös ilman rikostuomiota. Ehdotuksessa keskitytään erityisesti varoihin, joilla on yhteys järjestäytyneeseen rikollisuuteen. Komissio suositti myös, että CEPACA:lle annettaisiin valtuudet tarkastaa ylimpien virkamiesten ja politiikkojen varoja ennalta ehkäisevästi. Tätä suositusta ei ilmeisesti kuitenkaan ole noudatettu. Lakiehdotuksessa CEPACA:n tutkimukset yhdistetään esitutkintamenettelyihin, jotka syyttäjävirasto käynnistää rikosasioissa. Näin CEPACA voisi aloittaa työnsä nykyistä aiemmin. Sen sijaan ehdotuksessa ei anneta sille mahdollisuutta käynnistää tarkastuksia viran puolesta hallinnollisten rikkomusten perusteella. Ehdotus herättää myös kysymyksiä CEPACA:n toiminnan riippumattomuudesta. Lakiehdotusta olisi voimistettava parlamentin käsittelyssä siten, että voidaan varmistaa kattava, riittävän kauan voimassa oleva ja tehokas varojen takavarikointijärjestely, jota tuetaan vahvojen instituutioiden avulla. Uuden lain todellista vaikutusta on jatkossa arvioitava sen mukaan, lisääkö se varojen takavarikointipäätösten määrää ja tehostaako se CEPACA:n riippumattomuutta.

Korruption torjunta

Jotta korkean tason korruptiotapausten torjuntaa voitaisiin tehostaa, komissio kehotti Bulgariaa perustamaan erikoistuneiden syyttäjien verkoston, laatimaan ennakoivia tutkintastrategioita ja määräämään vakuuttavan määrän seuraamuksia eturistiriidoista.

Komission edellisen kertomuksen jälkeen korkean tason korruptiotapauksissa on annettu yksi lopullinen tuomio ja kaksi muuta tuomiota kolmea parlamentin jäsentä vastaan. Lisäksi eräs entinen ministeri vapautettiin syytteistä toisen oikeusasteen tuomioistuimessa. Nykyisille ja entisille pormestareille langetettiin kuusi tuomiota, jotka eivät olleet lopullisia. Tuomioista neljä oli ehdollisia. Syyttäjä ei jatkanut tutkimuksia tapauksissa, joissa oli kyse EU:n varoihin kohdistuvista väitetyistä petoksista. Sen sijaan eräässä toisessa jäsenvaltiossa jatketaan edelleen tutkimuksia, jotka liittyvät kyseisiin tapauksiin ja perustuvat samoihin tosiseikkoihin. Kaikissa EU:n varoihin kohdistuvia petoksia koskevissa tapauksissa, joiden käsittely aloitettiin tuomioistuimissa vuonna 2011, rikosoikeudellinen vastuu muutettiin hallinnollisiksi sakoiksi. Erään merkittävän EU:n varoihin kohdistuvaa petosta koskevan tapauksen muutoksenhakukäsittely on jatkunut jo yli puolitoista vuotta. Syyttäjävirastolta odotetaan toimia useissa tapauksissa, jotka koskevat vakavia sääntöjenvastaisuuksia OLAFin vuosina 2010 ja 2011 maksamien EU-varojen hallinnoinnissa.

Kesäkuussa 2011 perustettu eturistiriitojen ehkäisemisestä ja havaitsemisesta vastaava toimikunta on aloittanut toimintansa. Se on vastaanottanut 146 vihjettä ja tehnyt 25 päätöstä, joissa se on havainnut eturistiriitoja 12 tapauksessa. Toimikunnan mahdollisuudet ehkäistä eturistiriitoja riippuvat muun muassa käsiteltyjen tapausten lukumäärästä, toimikunnan kyvystä puuttua eturistiriitoihin ennalta ehkäisevästi ja sen valmiudesta tehdä oikeita ja hyvin perusteltuja päätöksiä arkaluonteisissa asioissa. Jotta eturistiriitojen vastaiset toimenpiteet olisivat tehokkaita, eri hallintoelinten olisi omaksuttava yhtenäinen lähestymistapa eturistiriitoja koskevien ilmoitusten julkaisemiseen. Lisäksi toimikunnan oikeusperustaa olisi yksinkertaistettava seuraamusten ja vanhentumisaikojen osalta.

Valtakunnansyyttäjä lupasi perustaa talousrikoksiin erikoistuneiden syyttäjien verkostoja ennen vuoden 2011 loppua ja laatia yhteistyössä kansainvälisten asiantuntijoiden kanssa menettelyohjeet monimutkaisten talousrikosten tutkintaa varten viimeistään huhtikuussa 2012. Sisäasiainministeriö ja valtakunnansyyttäjä aikovat kehittää edelleen yhteisiä ohjeita tutkintaa ja todisteiden keräämistä varten. Yhteistyö kansallisen veroviraston kanssa toimii nyt selkeämmältä pohjalta. Yleisen edun kannalta tärkeiden tapausten etenemisestä laaditaan kuukausittain raportit. Näiden muutosten vaikutusta tällaisten tapausten tehokkaampaan käsittelyyn olisi arvioitava jatkossa.

Viime lokakuussa pidettyjen presidentinvaalien ja paikallisvaalien jälkeen esitettiin väitteitä vaalivilpistä. Syyttäjälaitos tutkii parhaillaan väitteiden todenperäisyyttä. Lahjonnan vastaisen valtioiden ryhmän (GRECO) suositusten mukaisesti äänten ostamisesta määrättävät tehokkaat seuraamukset sekä poliittisten puolueiden rahoituksen täysimääräinen avoimuus ovat olennaisia seikkoja, joiden perusteella kansalaiset voivat luottaa viranomaisten kykyyn torjua järjestäytynyttä rikollisuutta ja korruptiota.[3]

Jotta korruption torjuntaa voitaisiin tehostaa, komissio kehotti Bulgariaa aikaansaamaan konkreettisia tuloksia kattavan korruptiontorjuntahankkeen täytäntöönpanosta, parantamaan järjestelmää virkamiesten varoista ilmoittamiseksi ja varojen tarkistamiseksi sekä tehostamaan viranomaisten valmiuksia julkisten hankintojen alalla.

Vuoden 2010 alussa julkistettu horisontaalinen korruptiontorjuntahanke (Borkor) on saanut toimitilat ja vakinaisen henkilöstön. Lisäksi on perustettu neuvoa-antava elin, määritelty yhteistyöjärjestelyt keskus- ja paikallishallinnon kanssa ja sovittu hankkeelle kuuluvista tehtävistä ja mahdollisista säädösehdotuksista. Hankkeen on tarkoitus käynnistyä kaikilta osin vuoden 2012 puolivälissä.

Bulgaria on antanut uudet ohjeet kurinpitotoimista sisäasiainministeriön sisällä ja muuttanut eettisiä sääntöjä joulukuussa. Näiden toimien tarkoituksena on torjua ja ehkäistä korruptiota sisäasianministeriön virkamiesten keskuudessa. Toimenpiteiden käytännön vaikutukset on vielä kyettävä todistamaan.

Komission edellisen kertomuksen jälkeen ei ole tapahtunut lainkaan edistystä ylimpien virkamiesten varallisuutta koskevien ilmoitusten valvontajärjestelmän täytäntöönpanossa. Järjestelmän tarkoituksena on puuttua tapauksiin, joissa virkamiehen varallisuus on yllättäen lisääntynyt. Hiljattain annetut suositukset, jotka koskevat lainsäädännöllisiä aukkoja korruption vastaiseen Yhdistyneiden Kansakuntien yleissopimukseen perustuvassa korruption torjunnassa, olisi otettava huomioon uudessa rikoslaissa.

Syksyllä 2011 hyväksyttyjen lakimuutosten tarkoituksena oli vahvistaa ennakko- ja jälkitarkastuksia julkisten hankintamenettelyjen yhteydessä. Näiden toimenpiteiden tehokkuus riippuu siitä, ovatko hallinnolliset valmiudet riittävät ja onko julkisten hankintojen alalla toimivaltaisten viranomaisten ja muiden viranomaisten, kuten rakennerahastoista vastaavien täytäntöönpanoviranomaisten, toimivaltuudet määritelty selkeästi. Julkisten hankintojen alalla toimivaltaisten viranomaisten henkilöstöresursseja on ilmoituksen mukaan vahvistettu. Toimenpiteiden käytännön vaikutuksia on arvioitava sen mukaan, miten ne on pantu täytäntöön.

[1] Komission päätös 2006/929/EY, tehty 13 päivänä joulukuuta 2006, yhteistyötä ja Bulgarian edistymisen seurantaa koskevan järjestelmän perustamisesta tiettyjen arviointiperusteiden täyttämiseksi oikeuslaitoksen uudistamisen sekä korruption ja järjestäytyneen rikollisuuden torjunnan alalla (EUVL L 354, 14.12.2006, s. 58).

[2] Bulgaria on ilmoittanut, että kesäkuun ja marraskuun välisenä aikana vuonna 2011 yhteensä 1 660 operatiivisissa tehtävissä toimivaa poliisia sai koulutusta tutkintatehtäviin. Sen lisäksi 1 149 poliisin tutkijaa sai koulutusta korruption, talousrikollisuuden ja järjestäytyneen rikollisuuden tutkinnassa.

[3] ETYJ:n loppukertomus Bulgarian paikallis- ja presidentinvaaleista on saatavilla osoitteessa http://www.osce.org/odihr/elections/86893.